DA Den Europæiske Unions Tidende CE 84/792

(2004/C 84 E/0889)

SKRIFTLIG FORESPØRGSEL E-0450/04

af Raffaele Costa (PPE-DE) til Kommissionen

(23. februar 2004)

Om: Falske pengesedler

Den Europæiske Centralbank har meddelt, at der i løbet af 2003 er blevet taget 550 000 falske eurosedler ud af omløb. Af de beslaglagte pengesedler var 52 % 50-eurosedler, 30 % 20-eurosedler og 12,7 % 100-eurosedler. Vil Kommissionen oplyse, hvilke initiativer den har taget eller vil tage for at begrænse dette problem og den samlede sum, de beslaglagte eurosedler beløber sig til?

Svar afgivet på Kommissionens vegne af Michaele Schreyer

(25. marts 2004)

Den opgave, det er at beskytte eurosedler og -mønter mod falskmøntneri, løses i fællesskab af de kompetente nationale myndigheder, Den Europæiske Centralbank, Europol og Kommissionen. Disse europæiske institutioners og organers rolle og ansvar komplementerer hinanden.

Med henblik på at beskytte eurosedlerne og -mønterne mod falskmøntneri er der vedtaget lovgivning på fællesskabsplan, herunder:

— lovgivning om nødvendige foranstaltninger til at beskytte euroen mod falskmøntneri (1)

— lovgivning om øget beskyttelse af eurosedler og -mønter ved hjælp af strafferetlige og andre sanktioner over for falskmøntneri (2) og

— lovgivning om oprettelse af et udvekslings-, bistands- og træningsprogram (Pericles) til beskyttelse af euroen (3).

Med disse mekanismer sikres en stærk beskyttelse af eurosedler og -mønter mod falskmøntneri gennem øget samarbejde på tværs af landegrænser og kompetencer samt intensiv træning på nationalt, europæisk og internationalt plan.

Kommissionen har sat mange ressourcer ind på at færdiggøre fællesskabsreglerne om beskyttelse af euroen i de nye medlemsstater. Der lægges særlig vægt på at bekæmpe den stigende trussel fra euroforfalskninger fra lande uden for EU. Oprettelsen af fælles undersøgelsesgrupper blandt medlemsstaterne med bistand fra Europol styrker de retshåndhævende organers initiativer.

I samarbejde med medlemsstaterne og de øvrige europæiske institutioner og organer arbejder Kommissionen også på at sikre gennemførelsen af forordning (EF) nr. 1338/2001, især artikel 6 om kreditinstitutternes forpligtelser.

Endelig er Den Europæiske Centralbank og Kommissionen i færd med at øge kommunikations-bestræbelserne vedrørende beskyttelsen af euroen.

Kommissionen vil fortsat tage alle de nødvendige skridt for at styrke beskyttelsen af eurosedler og -mønter mod svig og falskmøntneri.

(1) Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri, EFT L 181 af 4.7.2001, Rådets afgørelse af 29. april 1999 om udvidelse af Europols mandat til at omfatte bekæmpelse af falskmøntneri og forfalskning af betalingsmidler, EFT C 149 af 28.5.1999.

(2) Rådets rammeafgørelse af 29. maj 2000 om styrkelse af beskyttelsen mod falskmøntneri, ved hjælp af strafferetlige og andre sanktioner, i forbindelse med indførelsen af euroen, EFT L 140 af 14.6.2000.

(3) Rådets afgørelse af 17. december 2001 om et handlingsprogram for udveksling, bistand og uddannelse med henblik på beskyttelse af euroen mod falskmøntneri, EFT L 339 af 21.12.2001.